Ufahamu
Language: Swahili | Genre: Exam

Tudo alikuwa maarufu sana pale mtaani. Biashara yake ya kuuza vipuri vya magari ilinoga kutokana na mambo mawili. Kwanza, takribani kila kipuri kilipatikana pale na hata ulipokuta vimeisha ungehakikishiwa kukipata siku iliyofuata. Pili, hivi vilikuwa ni vipuri vilivyotumika; Eksi- Japani kama walivyoita wenyeji ambavyo vilipatikana kwa bei tahafifu kabisa. Tudo mwenyewe alizoea kusema kwamba bei ni makubaliano. Mtajie gari tu na kifaa unachohitaji, naye atakupa mara moja.

Wengi walizipongeza sana juhudi za Tudo hususan wakati huu ambapo idadi kubwa ya vijana haina kazi wala bazi. Hata alikuwa amewaajiri vijana wawili wa kumwauni katika kazi yake. Waama, lau vijana wengi wangeuiga mfano wake, taifa lingepiga hatua kubwa sana kiuchumi. Hata hivyo, chambilecho mababu zetu, ungalijua alacho nyuki usingalirambaasali.

Jioni moja, Tudo alilifunga duka lake kama kawaida na kuondoka kwa gari lake dogo. Kama kawaida, alielekea mjini kununua vipuri zaidi. Kulingana na wenyeji, alipenda kuviendea jioni au usiku ili apate nafasi ya kuwahudumia wateja mchana kutwa. Jamaa mmoja, mwendesha bodaboda aliamua kumfuata kisirisiri ili ajue vinakouzwa vipuri vile angaa naye akajaribu bahati yake.

Ajabu ni kwamba badala ya kuingia mjini, Tudo alibeta na kushika tariki iliyotoka nje ya mji. Jamaa yule alitamauka kiasi akatamani kurudi. Hata hivyo, aliamua kuwa alishayavulia maji nguo, hakuwa na budi kuyaoga. Tudo alisimama kidogo katika eneo mojawapo, wanaume wengine watatu wakaliabiri gari lake, wakaondoka. Yule jamaa aliamua kuwafuata tu.

Walifika kwenye njia panda, nje ya mji kabisa, wakaliegesha gari. Jamaa yule aliificha pikipiki yake na kusubiri. Muda si muda, lilikuja gari moja la kibinafsi lililoendeshwa kwa mwendo wa kadri. Ghafla, Tudo alilikingamisha gari lake barabarani na kumlazimisha dereva yule kulisimamisha gari lake. Wakati uo huo jamaa aliowabeba Tudo walishuka wakamrusha dereva yule nje na kuliondoa gari lake kwa kasi huku wakifuatwa nyuma na gari la Tudo. Yule jamaa mdadisi aliyashuhudia yote kutoka mafichoni. Mwenye gari alibaki pale huku amechanganyikiwa kama kuku aliyepokonywa vifaranga na mwewe.

Mpelelezi wetu alitokeza mafichoni akajitambulisha kwa mhasiriwa yule. Alimchukua kwa pikipiki yake hadi kituoni mwa polisi kupiga ripoti. Jamaa wetu alielezea dhahiri shahiri jinsi alivyomfahamu Tudo na hata mahali pake pa kazi.

Siku iliyofuata, Tudo aliwapata wageni wasio wa kawaida. Gari lililoibwa lilikuwa limepatikana asubuhi iyo hiyo bila vipuri kadhaa. Baada ya kujitambulisha, polisi walimtaka awaonyeshe stakabadhi alizotumia kununulia bidhaa zake. Hapo alisita na kuduwaa, jambo lililowafanya polisi kutilia uamuzi wao. Papo hapo, Tudo akatiwa pingu akisubiri kusimamishwa kizimbani.